Diari Oficial de la Generalitat Valenciana


Sumari del DOGV 8684, del 25-11-2019 (2019/11013)

ACORD 315/X, de 12 de novembre de 2019, de la Mesa de les Corts Valencianes, sobre modificació del paràgraf segon, apartat 1, de l'article 2 del Reglament per a la selecció del personal interí de les Corts Valencianes, aprovat el 2 de desembre de 2014.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8684

Data del DOGV
:   25-11-2019

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2019/11343


Data del document
:   12-11-2019

Organisme emissor
:   Corts Valencianes

Tipus de document
:   Acord

Descriptors 

:   * Corts Valencianes
    * reglament intern
    * Parlament regional
    * personal contractat
    * legislació

ACORD 315/X, de 12 de novembre de 2019, de la Mesa de les Corts Valencianes, sobre modificació del paràgraf segon, apartat 1, de l'article 2 del Reglament per a la selecció del personal interí de les Corts Valencianes, aprovat el 2 de desembre de 2014. [2019/11133]  
La Mesa de les Corts Valencianes ha tingut coneixement de la proposta que eleva la Mesa Negociadora del Personal de les Corts Valencianes per a la modificació puntual del Reglament per a la selecció del personal interí de les Corts Valencianes, aprovat el 2 de desembre de 2014 (BOCV 293, 05.12.2014).  
La comissió tècnica integrada pel Consell de Personal de les Corts Valencianes i la representació de les Corts Valencianes, constituïda en virtut de l'acord adoptat per la Mesa de les Corts Valencianes el dia 4 d'abril de 2017, s'ha reunit els dies 16, 18, 26 de setembre, 3, 16, 18, 23 i 25 d'octubre de 2019 per a examinar la possible aplicació de la disposició addicional tercera de l'Estatut del Personal de les Corts Valencianes en matèria de permisos i llicències i sotmetre, si escau, el resultat del seu treball a la Mesa Negociadora del Personal de les Corts Valencianes i finalment a la Mesa de les Corts Valencianes. La comissió, en el curs del seu treball, ha considerat procedent sotmetre a la Mesa Negociadora del Personal de les Corts Valencianes, a més de la proposta d'aplicació de la disposició addicional tercera de l'Estatut del Personal de les Corts Valencianes en matèria de permisos i llicències, un document en què es proposa una modificació puntual del paràgraf segon, de l'apartat 1, de l'article 2 del Reglament per a la selecció de personal interí de les Corts Valencianes, aprovat el 2 de desembre de 2014 (BOCV 293, de 05.12.2014).  
  
La finalitat d'aquesta segona proposta és impedir que la concessió de permisos i llicències de llarga duració (superior a dos mesos) puga perjudicar el funcionament correcte dels serveis de la Secretaria General per falta de dotació del personal necessari per a complir les seues funcions. Amb aquest fi es proposa modificar el paràgraf segon, de l'apartat 1, de l'article 2 del Reglament per a la selecció del personal interí de les Corts Valencianes, amb la redacció següent:  
  
«El lletrat o lletrada major, oït el Consell de Personal, en el termini de tres dies, pot proposar a la Mesa de les Corts Valencianes iniciar el procediment per a cobrir el lloc vacant. En el cas en què la vacant en l'acompliment del lloc es produïsca per un supòsit legal de baixa per maternitat, o per gaudi d'un permís o llicència superior a dos mesos, excepte informe en contra de la persona responsable de l'àrea o servei afectat, el lletrat o lletrada major ha d'iniciar el procediment automàticament de conformitat amb el que preveu aquest reglament».  
La raonabilitat de la modificació proposada queda patent en la redacció que s'ha transcrit en què es preserva sempre la potestat organitzativa de les Corts Valencianes, vist l'informe que emeta en cada cas la persona responsable de l'àrea o servei afectat per la concessió del permís o la llicència de llarga duració.  
La Mesa Negociadora del Personal de les Corts Valencianes, en la reunió del dia 29 d'octubre de 2019, ha tingut coneixement dels documents elaborats per la comissió tècnica i hi ha manifestat per unanimitat el seu parer favorable, motiu pel qual la vicepresidenta primera de les Corts Valencianes ha tramés aquestes propostes a la Mesa de les Corts Valencianes per tal que les aprove l'òrgan rector de la cambra.  
  
S'ha emés un informe dels Serveis Jurídics en què es conclou que és d'acord amb el dret la proposta d'acord que eleva a la Mesa de les Corts Valencianes la Mesa Negociadora del Personal de les Corts Valencianes per a efectuar una modificació puntual del paràgraf segon, de l'apartat 1, de l'article 2 del Reglament per a la selecció de personal interí de les Corts Valencianes, aprovat el 2 de desembre de 2014 (BOCV 293, de 05.12.2014).  
La Intervenció de les Corts Valencianes ha emés un informe de fiscalització favorable, en compliment del que disposen les Normes de fiscalització de les despeses que hagen de finançar-se amb càrrec al pressupost de les Corts Valencianes, aprovada per la Mesa de les Corts Valencianes d'acord amb la Comissió de Govern Interior.  
En virtut del que s'hi ha exposat, la Mesa de les Corts Valencianes, en la reunió del 12 de novembre de 2019, ha adoptat el següent acord:  
  
  
Primer  
Aprovar la modificació puntual del Reglament per a la selecció del personal interí de les Corts Valencianes aprovat el 2 de desembre de 2014 (BOCV 293, 05.12.2014), que afecta el paràgraf segon, de l'apartat 1, de l'article 2, el qual ha de tenir la redacció següent:  
«El lletrat o lletrada major, oït el Consell de Personal, en el termini de tres dies, pot proposar a la Mesa de les Corts Valencianes iniciar el procediment per a cobrir el lloc vacant. En el cas en què la vacant en l'acompliment del lloc es produïsca per un supòsit legal de baixa per maternitat, o per gaudi d'un permís o llicència superior a dos mesos, excepte informe en contra de la persona responsable de l'àrea o servei afectat, el lletrat o lletrada major ha d'iniciar el procediment automàticament de conformitat amb el que preveu aquest reglament».  
  
Segon  
Notificar aquest acord al Consell de Personal de les Corts Valencianes, a la Mesa Negociadora del Personal de les Corts Valencianes i a tots els serveis de la Secretaria General i publicar-lo en la pàgina web de les Corts Valencianes.  
  
Tercer  
Aquest acord s'ha de publicar en el Butlletí Oficial de les Corts Valencianes i en el Diari Oficial de la Generalitat Valenciana, publicació a partir de la qual la modificació del Reglament per a la selecció del personal interí de les Corts Valencianes ha d'entrar en vigor.  
  
Palau de les Corts Valencianes  
  
València, 12 de novembre de 2019.- El president: Enric Morera i Català. La secretària primera: Cristina Cabedo Laborda.